C 342/210
SL
Uradni list Evropske unije
6.9.2022
četrtek 17. februarja 2022
103. poudarja, da sta potrebna stalno sodelovanje in dialog med EU in vsemi deležniki v državah upravičenkah, zlasti organizacijami civilne družbe in sindikati, pa tudi nadaljnje izboljšave preglednosti in spremljanja, da bo shema GSP izpolnila svoje cilje glede trajnostnega razvoja in dobrega upravljanja;
Digitalne tehnologije
104. opozarja na pomembno vlogo digitalnih tehnologij, zlasti med pandemijo covida-19; poudarja, da se bodo te tehnologije po koncu pandemije po svetu še naprej uporabljale ter da jih treba ustrezno regulirati, da bi izkoristili njihove prednosti in preprečili negativne učinke na človekove pravice; zlasti poudarja pomen učinkovitih zaščitnih ukrepov za pravico do zasebnosti in varstva podatkov v sistemih množičnega nadzora na področju zdravja, hkrati pa mora biti uporaba teh ukrepov sorazmerna in tudi časovno omejena; poudarja, da tehnologije nadzora, ki se neustrezno uporabljajo proti zagovornikom človekovih pravic, predstavnikom opozicije, novinarjem, civilni družbi in drugim, močno ovirajo varstvo človekovih pravic, prinašajo tveganje za zasebnost in svobodo izražanja ter resno ogrožajo demokratične institucije; poziva EU, naj takoj pripravi trden mednarodni regulativni okvir na tem področju, da se zagotovi uporaba teh tehnologij v skladu z mednarodnimi standardi na področju človekovih pravic; poziva EU in države članice, naj zagotovijo popolno skrbnost na področju človekovih pravic ter ustrezno preverjanje izvoza evropske tehnologije za nadzor in tehnične pomoči; poziva EU in države članice, naj si v dialogu z vladami tretjih držav prizadevajo za odpravo represivnih zakonodajnih praks na področju kibernetske varnosti in boja proti terorizmu; poziva EU, naj prevzame pobudo in se zavzame za takojšen svetovni moratorij na prodajo, prenos in uporabo vohunske programske opreme;
105. je seznanjen s prednostmi, ki jih prinaša večja uporaba umetne inteligence, vendar poudarja, da je treba tehnologije razvijati, uvajati in uporabljati pod smiselnim človekovim nadzorom, povsem pregledno in zagotavljati odgovornost in nediskriminacijo, zlasti pa je treba preprečiti pristranskost pri avtomatiziranih odločitvah ter kršitve varstva podatkov;
106. poudarja, da imajo družbene platforme pomembno vlogo pri spodbujanju svobode izražanja in združevanja, vendar poudarja, da so potrebni ustrezni zaščitni ukrepi, s katerimi bi po eni strani preprečili manipulacijo ali neupravičeno omejevanje oziroma prirejanje vsebin uporabnikov, vključno z avtomatizirano cenzuro, po drugi strani pa širjenje sovražnega govora, lažnih novic, dezinformacij in namerno škodljive vsebine; poziva EU, naj predlaga, kako bi zagovornikom človekovih pravic olajšali delo v spletu in spodbudili razumevanje pojma, da bi bilo treba razpravo o človekovih pravicah spodbujati in zavarovati v vseh okoliščinah; pozdravlja sprejetje novih predpisov EU o nadzoru izvoza, posredovanja, tehnične pomoči, tranzita in prenosa tehnologij z dvojno rabo;
107. poudarja, da demokracijo vse bolj ogrožajo prikrito tuje financiranje, manipulacija z informacijami in drugo vmešavanje v spletu in opozarja, da sta internet in kibernetski prostor v avtoritarnih državah za zagovornike človekovih pravic, svobodne medije in prodemokratično opozicijo pogosto edino okolje brez državnega nadzora in cenzure; poziva Komisijo in Svet, naj se poskrbita za odločnejši odziv EU na dezinformacije, kibernetske napade in druge hibridne grožnje zlonamernih tujih akterjev, ki skušajo spodkopati družbeno odpornost in demokratične procese po vsej EU, v našem sosedstvu in drugod, ter si prizadevata za oblikovanje mednarodnih varoval; poudarja, da je potrebna večja javna podpora raziskavam novih načinov za preprečevanje širjenja lažnih novic;
Smrtna kazen, mučenje in druge oblike grdega ravnanja
108. ponovno odločno nasprotuje smrtni kazni, saj je kruta in nepopravljiva, ter poziva Unijo, naj si še bolj prizadeva za njeno vsesplošno odpravo; poudarja, da je v letu 2020 prišlo do pozitivnih sprememb glede moratorija na izvrševanje smrtne kazni na poti do njene popolne odprave, saj je 123 držav podprlo resolucijo generalne skupščine OZN o tem vprašanju; je močno zaskrbljen zaradi izredno velikega porasta izvršitev smrtne kazni v nekaterih državah; poziva EU in njene države članice, naj na vseh mednarodnih forumih zagovarjajo odpravo smrtne kazni in se zavzemajo za čim širšo podporo temu stališču;